钦定古今图书集成/明伦汇编/官常典/第728卷 > 徐应镳〈子琦崧〉
## 钦定古今图书集成/明伦汇编/官常典/第728卷 > 徐应镳〈子琦崧〉

按《宋史忠义传》：“应镳，字巨翁，衢之江山人。世为衢望
族。咸淳末，试补太学生。德祐二年，宋亡，瀛国公入燕，
三学生百馀人皆从行。应镳不欲从，乃与其子琦崧、
女元娘誓共焚，子女皆喜从之。太学故岳飞第，有飞
祠，应镳具酒肉祀飞，曰：‘天不祐宋，社稷为墟，应镳死
以报国，誓不与诸生俱北。死已，将魂魄累王作配神
主与王英灵永永无斁’！”琦亦赋诗以自誓。祭毕，以酒
肉饷诸仆。诸仆醉卧，应镳乃与其子女入梯云楼，积
诸房书籍箱笥四周，纵火自焚。一小仆未寐，闻火声
起，至楼下，穴牖视之，应镳父子俨然坐立，如庙塑像。
走报，诸仆坏壁入，扑灭火。应镳不能死，与其子女怏
怏出户去，仓卒莫知所之。翌日，得其尸祠前井中，皆
僵立瞠目面如生。诸仆为具棺敛，殡之西湖金牛僧
舍。益王立福州，褒其节，赠朝奉郎、秘阁修撰。后十年，
其同舍生刘汝钧率儒者五十馀人，收而葬之方家
峪，私谥曰“正节先生。”